text: Øll liðini í bestu billarddeildini hava nú spælt eitt umfar, og beinanvegin legði besta lið fuglfirðinga seg á odda. Jákup L. Baldvinsson og Jens Kjartan Feilberg vunnu á næstbesta fuglfjarðaliðnum, sum er mannað av Áranti Berjastein og Dánjali Paula Joensen. Úrslitið bleiv 8-0. Aðrastaðni vann besta klaksvíksliðið 6-2 á næstbesta klaksvíksliðnum. Síðsti dysturin í fyrsta umfarinum var í Havn, har havnarmenn og tvøramenn samdust um ein 4-4 javnleik.
  Um hugt verður eftir miðaltalinum eina, so er Hallur Joensen stinnastur í løtuni, og er á odda við 31,25. Tættast honum er Jákup Baldvinsson, sum hevur 28,57.
  Næsta umfar í 1. Deild verður spælt 03. november, og tá er dystarskráin henda:
text: #000000
text: Um vikuskiftið varð 29. útgávan av serligu billardkappingini Haldor Holm Cup avgreidd í Klaksvík. Fyrsta kappingin var afturi í 1989, og spælt er á hvørjum ári, undantikið ár 2000. Kappingin er blivin vunnin av mongum dugnaligum leikarum, og ársins útgáva bleiv vunnin av Jákupi Lundsbjerg Baldvinssyni úr Billardfelag Fuglafjarða. Hetta var triðja árið á rað, at evnaríki fuglfirðingurin streyk avstað við fremsta plássi. Næstur suverena Jákupi kom Páll Heri Nolsøe, eitt ungt stjørnuskot úr Tvøroyrar Billardfelag, og nummar trý bleiv mest vinnandi Haldor Holm Cup leikarin, Kristian Suni Høgnesen úr Klaksvíkar Billardfelag.
text: #000002
text: Kristian Suni Høgnesen og Henrik Pedersen eru teir, ið hava vunnið kappingina oftast. Teir hava sjey sigrar hvør. Í hølinum á teimum er Hallur Joensen, sum hevur vunnið kappingina fimm ferðir. Og við einum reinum hattrikki av Haldor Holm sigrum otar Jákup seg nú enn tættari absolutta oddinum.
  Úrslit frá Haldor Holm Cup 2018
text: #000003
text: Haldor Holm Cup verður leygardagin
text: #000004
text: Kappingarárið í billard er av á hesum sinni. Og tað endaði við einum sonnum braki, tá billardveteranurin av Tvøroyri, Max Rasmussen, ruddaði borðið og gjørdist føroyameistari - samfull 17 ár eftir, at hann vann sítt fyrsta føroyameistaraheiti. Hesaferð gjørdi hann eisini heimbýnum Tvøroyri ta æru at bera gullið heim. Og tað var eisini við maner, at hesin knái og róligi suðuroyingurin í finaluni bar gullið heim við at vinna á ikki færri enn fýra fyrrverandi Føroyameistarum – eftir at hann í undankappingini eisini hevði vunnið á enn tveimum fyrrverandi FM-meistarum. Max kom, sá og sigraði.
text: #000008
text: Tað kom tí heldur ikki óvart á nakran, tá fryntligi og spakmætli billardspælarin av Tvøroyri, gjørdist ovurfegin av úrslitinum. Neyvan hevði hann sjálvur frá byrjan av kappingini roknað við, at hann fór at endurvinna meistaraheitið frá 2001, nú har vóru ikki færri enn fýra fyrrverandi FM meistarar við í finaluhópinum. Við hundrað prosents konsentratión og eini ró fáum er givið fekk Max nærum alt at bera til, og við tí rætta tempoinum og teimum røttu vinklunum rukku kúlurnar á mál. Men hetta var ikki bara sum at siga tað. Mótstøðan var øgilig.
text: #000009
text: Eingir minni enn fyrst táverandi FM meistarin úr Fuglafirði, Jákup Baldvinsson, sum hevur vunnið kappingina seinastu trý árini, síðani Kristian Sune Høgnesen, ið hevur vunnið uppaftur fleiri FM-heiti og haraftrat tvær komandi billardstjørnur, Hallur Joensen og Páll Heri Nolsøe, ið eisini hava vunnið kappingina áður.
text: #000010
text: Haraftrat megnaði Max eisini at vinna á tveimum øðrum fyrrverandi FM-meistarum í innleiðandi kappingini, billardveteranunum Jan Müller og Sofus Baldvinsson. Sostætt ber til at siga, at nýggi Føroyameistarin legði ikki færri enn 6 FM-meistarar afturum seg í undan- og finalukapping. Einki minni enn eitt bragd má sigast.
text: #000011
text: Eftir at hava spælt seg til finaluumfarið saman við Halli Joensen, skuldi Max undir torførar dystir móti fleiri av okkara frægastu billardspælarum. Har megnaði hann tó at vinna seg heilt fram til finaluna sjálva, har hann fekk ta nærum ómøguligu uppgávuna at møta trýfalt FM-meistaranum úr Fuglafirði, Jákup Baldvinson. Tá avtornaði lág Max omaná, eitt nú væl stuðlaður av eini megaseriu uppá 216 eygu í 13. umfari. Eftir tað var lítil ivi um, at Max fór við sigrinum. Og so varð.
text: #000012
text: Av Tvøroyri frætta vit, at FM í billard fyri einstaklingar virkaði fyrimyndarligt. Var væl fyriskipað, væl dømt, og sum heild væl avgreitt. Eftir kappingina vórðu steyp latin vinnarunum í bæði staklinga- og liðkapping. Vinnarin av liðkappingini gjørdist Fuglafjarðar Klubbi. Føroya Bjór var høvuðssponsorur til enn eina FM kapping í billard.
text: #000015
text: Næsta billardár byrjar aftur í oktober/november.
text: #000016
text: Í morgin, 19. apríl er freistin at melda seg til undankappingina í billard fyri einstaklingar. Henda undankapping og síðani innleiðandi umfar verður spælt í Havn, vikuskiftið 27.-28. apríl. Og endamálið er at finna tveir leikarar sum fáa rættin at taka lut í endaliga finaluumfarinum á Tvøroyri, 4. - 5. mai.
  Enn er sostatt møguleiki at melda seg til undankappingina, og tað ger man við at kontakta Urbanus K. Olsen ella Niels Petersen á 256018, 221078 ella við at viðmerkja á Facebook bólkinum, Billard FO.
  Vónandi brúka fleiri henda møguleika, og at vit fáa eina góða og siðiliga kapping.
text: #000018
text: Triðja árið á rað eydnaðist tað fuglfirðingunum, Jákup L. Baldvinsson og Jens Kjartan Feilberg at vinna FM heitið í billard fyri lið. Vinmenninar, sum spæla við besta liðnum hjá Billardfelag Fuglafjarða (BFF1) vóru í sínum síðsta umfari á Tvøroyri á vitjan hjá Páll Hera Nolsøe og Max Rasmussen, sum alt kappingarárið hava givið teimum ein sera skarpan gang. Tvøramenn høvdu ein dyst eftir eftir hendan dystin, og tað var móti teimum næstbestu hjá fuglfirðingum, og tí mátti eitt gott úrslit fáast til høldar á Tvøroyri.
  Eitt gott úrslit var eisini júst tað teir fingu. Tað endaði púra javnt millum teir bestu av Tvøroyri og úr Fuglafirði, 4-4. Við javnleikinum á Tvøroyri hálaðu Jákup og Jens Kjartan seg upp á 54 stig, seks fleiri enn Páll Heri og Max, sum undan ársins síðsta dysti sostatt høvdu 48 stig. Spenningurin var tí øgiligur, tá næstbesta fuglfjarða liðið vitjaði á Tvøroyri, og mín sann, um tað ikki akkurát eydnaðist BFF2 at vinna eina dystin, so úrslitið bleiv 6-2 til tvøramenn. Tað rakk til sigur til tvøramenn, og upp undir liðina á BFF1 á stigatalvuni, men av tí at BFF1 hevði skorað nógv meiri eygu gjøgnum árið, vóru tað teir sum struku við FM heitinum.
  Triðja pláss fór til Kristian Suna Høgnesen og Sonhard Johannesen úr Klaksvíkar Billardffelag.
  Hetta kappingarárið hevur verið bæði tætt og spennandi allan vegin frá byrjan til enda, og bert nøkur eygu blivu munurin, tá alt kom til stykkis.
  Hóast kappingarárið í liðkappingini er avgreitt, so manglar enn FM kappingin fyri einstaklingar, sum verður hildin vikuskiftið 4. - 5. mai á Tvøroyri.
  Í 2. deild var tað eisini eitt vinnandi lið úr Fuglafirði, og mín sann, um ikki tað var primus motor, the grand billard legend himself, Sofus Baldvinsson og makkari hansara Rúni Jacobsen sum struku avstað við fyrsta plássinum. Í hølunum á teimum, eins og teir vóru alt árið á tamb, komu Urbanus K. Olsen og Petur Joleiv Svøðstein úr Klaksvíkar Billardfelag. Á triðja plássi endaðu tvøramenn, mannaðir við Eyðun Gullok Svalbard, Bjarna Thomsen og Tórður Holm.
  Í 3. deild vóru fuglfirðingar eisini í oddinum, men ikki ovastir, tí tað plássið vunnu Hans Jákup Nystrøm og Allan Larsen úr Klaksvíkar Billardfelag, meðan Jákup Jákup Gaard og Jákup Oluf Fløhamar blivu næstir. Hetta bleiv alt avgreitt í finaluumfari á Tvøroyri í mars mánaða. Tvøramenn vunnu bronsuna, sum Danjal Olsen og Niels Petersen tryggjaðu teimum.
text: #000020
text: Klaksvíkingar vilja spæla við í oddinum
text: #000021
text: Finaluumfar avger vinnarin av 3. Deild
text: #000023
text: Rokniarkið til seriuinnskriving er eisini dagført, og hevur ein eyka teig til dómarar, sum skal fyllast út.
  Vit ynskja tykkum eitt gott kappingarár.
text: #000025
text: Excel-skjalið til innskriving av serium er dagført í dag. Dómaralistin er dagførdur, og nú er eisini møguligt at prenta bæði úrslitasíðuna og dómaraseðilin beinleiðis til prentara. Um tit hava eina teldu og prentara við til dystirnar, sleppa tit undan at skriva við hond hereftir. Hetta vónandi til gleði fyri allar
text: #000028
text: Billardsamband Føroya vil hervið ynskja tykkum øllum sum varða av billardítróttini eini gleðilig jól og eitt eydnuberandi nýggjár. Eisini tit, sum eru á sjónum um høgtíðina, ella eru staddir uttanlands, verður borin ein heilsa. Vit síggjast kring billardborðini í 2018.
  2018 verður eitt gott ár.
text: #000030
text: Sonnhard Johannesen og Kristian Suni Høgnesen úr Klaksvíkar Billardfelag hava higartil vunnið sær 18 stig fyri 4 dystir, og liggja á odda í bestu billarddeildini. Men beint í hølunum á teimum eru fuglfirðingar og tvøramenn, sum bæði hava spælt ein dyst færri enn oddaliðið. Sostatt er spenningurin rættuliga stórur, nú vit nærkast at helmingurin av kappingini er spældur.
  Fuglfirðingar, Jákup Baldvinsson og Jens Kjartan Feilberg, sum vunnu liðkappingina farna kappingarár hava eins og klaksvíkingar vunnið sær 18 stig, men klaksvíkingar hava munin, tí teir hava vunnið sær fleiri eygu. Fuglfirðingar hava tó ein dyst til góðar, og kunnu tískil hála seg framum. Vinna tvøramenninar, Páll Heri Nolsøe og Max Rasmussen dystin sum teir hava til góðar, so kunnu eisini teir yvirhála klaksvíkingar. Men munurin verður í besta føri minimalur, og er spenningurin sostatt í hæddini nú fjórða av tíggju umførum er við at vera avgreitt.
  Í 2. deild eru tað somu feløg sum kappast heilt frammi í oddinum. Klaksvíkingar og fuglfirðingar eru tó farnir nakað undan tvøramonnum, sum eru fremstir av hinum aftanfyri. Urbanus Knud Olsen og Petur Joleiv Svøðstein eru teir sum manna oddaliðið úr Klaksvík. Fremstu biðlarnar eru úr Fuglafirði, og er tað aldursforsetin, Sofus Baldvinsson sum gongur undan. Makkari hansara er ungi og envaríki Rúni Jacobsen. Á triðja plássi eru tvøramenninar, Eyðun Gullok Svalbard, Bjarni Thomsen og Tórður Holm (substituttur).
  Í 3. deild er torført at taka dagar millum hvørjir spæla seg í A bólkin og B bólkin, eftir innleiðandi bólkaspælið. Í bólkinum Norður spæla trý lið, og har er onki avgjørt, tí øll púra jøvn í stigum. Í bólkinum Suður sær tað hinvegin út til at vera avgjørt hvørjir koma at spæla í A bólkinum eftir innleiðandi bólkaspælið og hvørjir skulu spæla í B bólkinum. Eitt umfar írestar av innleiðandi bólkaspælinum, og greitt er, at Hugin Albinus, Rókur Dimon, Danjal Olsen og Niels Petersen spæla í A bólkinum í aðru kappingarhálvu. Gundur Johansen, Hans Olaf Hentze, Carl Bech og Rói Einarsson spæla í seinnu kappingarhálvu í B bólkinum.
text: #000031
text: So trilla billardkúlurnar kring landið
text: #000032
text: Fyrstu dystirnar í øllum trimum deildunum eru nú leiktir, og meðan summir leikarar enn leita eftir essunum í lummanum, so eru aðrir komnir flúgvandi frá byrjan. Soleiðis er tað nú einaferð.
  Í 1. deild sær Jákup L. Baldvinsson út til at hava fingið eina flúgvandi byrjan, og hevur megnað at hildið formin frá Haldor Holm Cup við líka. Við ørandi tølum hevur hann fyribils lagt seg á odda millum einstaklingarnar, og formurin hjá makkara hansara, Jens Kjartani Feilberg er eisini sera góður. Hesir verða at meta sum favorittar til at endurvinna meistaraheitið, men kappingin er hørð í oddinum, og fleiri kunnu taka stig frá teimum. So at avgera nakað meistaraheiti longu nú er ørskapur.
  Spenningurin verður um, hvør kann arga favorittarnar úr Fuglafirði, og hvussu teir fara at takla tað.
  Í 2. deild er, aftur í ár, stórur spenningur um, hvørji lið fara at royna seg best. Nógvir leikarar eru tættir, og fleiri vísa, at teir eru væl og virðiliga klárir til stigið upp í 1. deild. Spennandi verður at fylgja gongdini í vetur.
  3. deildarleikararnar eru eisini byrjaðir, og spennandi verður eisini at fylgja teimum, nú kappingin á fyrsta sinni er skipað sum bólkaspæl og síðani endaspæl.
text: #000033
text: Ein broyting er framd í kappingarskránna hjá 2. Deild. Í síðstu løtu hava klaksvíkingar valt at taka eitt av liðum sínum úr deildini. Í staðin er eitt lið hjá Havnar Billardfelag lagt afturat. Broytingarnar eru rættaðar á leikskránni eisini, so nú er bara eftir at koma í sving.
text: #000035
text: Føroyameistara kappingin fyri einstaklingar 2017 verður í Klaksvík 21. og 22. apríl.
  Undankapping verður fríggjakvøldið 7. apríl kl.19.00. og innleiðandi 8. apríl. kl.10.00. í Klaksvík.
  Kappingin verður skipað eftir: Reglugerð fyri kappingar undir Billard Samband Føroya.
  Tilmelding á 215215, 256018 ella á facebook bólkinum.
  Seinasta freist at melda til innleiðandi er: 04.04.2017.
text: #000036
text: Endaspæl og finala verða leygardagin
text: #000040